নিজের ‘ক্লোদিং লাইন’ খুলতে চান সোনাক্ষী সিংহ। নামও ঠিক করে ফেলেছেন। ‘আসলি সোনা’। তাঁর ইনস্টাগ্রাম অ্যাকাউন্টের নামও এটাই। অভিনয়ে আসার আগে সোনাক্ষী কস্টিউম ডিজাইনারই ছিলেন। সম্প্রতি এক ফ্যাশন শো’এ অংশ নিয়ে তিনি বলেন, ‘‘ভাগ্য আমাকে অভিনয়ে নিয়ে এসেছে। কিন্তু আমার মাথায় সব সময় ডিজাইনিংয়ের চিন্তা ঘোরে। ফ্যাশন তো অভিনয় জগতেরও একটা অংশ। তাই প্রতিদিনই আমি কোনও না কোনওভাবে ফ্যাশন জগতের মধ্যে ঢুকে পড়ি। ভবিষ্যতে নিশ্চয়ই ডিজাইনিংয়ের কাজ শুরু করব।’’ অপূর্ণ সাধ! পূরণ তো করবেনই। 
এখন নয়
এখনই সানি লিওনের সঙ্গে জুটি বাঁধছেন না আমির খান। সম্প্রতি শোনা গিয়েছিল, অভিনয় দেও পরিচালিত একটা ডার্ক কমেডি ছবিতে কাজ করবেন তাঁরা। কিন্তু সে খবর ভুল, জানিয়ে দিলেন আমির। ‘‘সানির সঙ্গে কোনও ছবিতে সই করিনি। তবে আমার ইচ্ছে রয়েছে ওঁর সঙ্গে কাজ করার,’’ বয়ান নায়কের। ‘রইস’ ছবিতে শাহরুখ খানের সঙ্গে একটা গানের দৃশ্যে দেখা যাবে সানিকে। আমিরও ইচ্ছে প্রকাশ করেছেন তাঁর সঙ্গে ছবি করার। সুতরাং এখন না হলেও ভবিষ্যতে আমির-সানিকে একসঙ্গে দেখা যেতেই পারে পরদায়!
প্রিয়ঙ্কার ‘যশ’
আদিত্য চোপড়ার পরবর্তী ছবিতে কাজ করতে পারেন প্রিয়ঙ্কা চোপড়া। শোনা যাচ্ছে, আদিত্যের পরবর্তী ছবি নারীকেন্দ্রিক। ‘যশ রাজ ফিল্মস’এর সেই ছবির মূল চরিত্রে অভিনয় করার জন্যই প্রিয়ঙ্কাকে ঠিক করে রেখেছেন তিনি। প্রিয়ঙ্কা নাকি স্ক্রিপ্টও পড়ে ফেলেছেন। ‘কোয়ান্টিকো’ এবং ‘বেওয়াচ’এ কাজ করার সূত্রে এখনও তিনি বিদেশে রয়েছেন। সেখান থেকে ফিরে এসেই আদিত্যের ছবির ব্যাপারে সিদ্ধান্ত নেবেন প্রিয়ঙ্কা, এমনটাই শোনা যাচ্ছে। প্রকাশ ঝা’র ‘জয় গঙ্গাজল’ ছবিতে তাঁকে শেষ দেখা গিয়েছে। হলিউডের কাজ মিটিয়ে বলিউডে আসছেন প্রিয়ঙ্কা। তাই অপেক্ষা করা ছাড়া উপায় নেই!